የረጅም ዘመን ታሪክ ባለጸጋ በኾነችው ሀገራችን ኢትዮጵያ የሚከበሩ በዓላት ጥንታዊነቷን፣ ታሪካዊነቷን፣ የነባር ሥልጣኔ ባለቤትነቷን ከሚገልጹ ቅርሶቿ መካከል ይመደባሉ፡፡ ቅዱስ ላሊበላ ኢትዮጵያ በውስጧ አቅፋ ከያዘቻቸው የሃይማኖት፣ የታሪክና የመካነ ቅርስ ማእከላት መካከል አንዱ ነው፡፡ ‹‹መላእክት በልደተ እግዚእነ ኢየሱስ ክርስቶስ ከሰማይ ወርደው በላሊበላ ይዘምራሉ›› ከተባለለት የቤዛ ኲሉ ክብረ በዓል ጀምሮ ባህላዊና ሃይማኖታዊ በዓላት ሞቅና ደመቅ ብለው ይከበሩበታል፡፡ ዘመናትን አቆራርጦ ከትውልድ ወደ ትውልድ ሲተላለፍ ከጊዜያችን የደረሰውና በፍልሰታ ለማርያም ጾም ፍጻሜ የሚከበረው የአሸንድዬ በዓል አንዱ ነው፡፡
